Litteratura rumantscha

1979 è cumparida tar la Lia rumantscha la "Litteratura dals Rumantschs e Ladins" da Reto R. Bezzola, in'ovra monumentala da var 1000 paginas, scritta en puter elavurà ed elitar. Chapibel che quest'ovra s'impona strusch sco med d'instrucziun.
Cun las "Funtaunas: Istorgia da la litteratura rumantscha per scola e pievel" da Gion Deplazes edescha la Lia rumantscha uss in'ovra che vul "preschentar en in cumpendi cun documents originals la litteratura rumantscha" per adiever da la scola e per mintgin che vul cuntanscher ina survista en questa materia. L'ediziun è planisada en quatter parts u cudeschets da ca. 120 paginas che preschentan l'istorgia litterara dals origins fin als scrivents d'ozendi.
L'emprim tom da las "Funtaunas" cun il titel "Dals origins a la refurma" cuntegna en buna preschentaziun didactica ina introducziun instructiva en il temp prelitterar, en la litteratura orala, en ils emprims documents en scrit ed en la litteratura dal temp da la refurma protestanta e catolica.
Ina curta resumaziun sistematica avra ils singuls chapitels; graficas, chartas geograficas, facsimiles da texts originals e reproducziuns dals frontispizis da cudeschs vegls illustreschan e schluccan a moda significativa la cumposiziun. Ina stampa bain legibla cun ils chavazzins impurtants scrits en grass faciliteschan la survista e la lectura. Divers registers gidan a chattar nums locals e nums da persunas e pievels ed ina bibliografia bain elegida rinviescha a lectura ulteriura.
Las "Funtaunas" da Gion Deplazes persvadan ed avran novs orizonts, surtut pervia dal rumantsch grischun cler e bain chapibel sco linguatg da punt e da decleraziun per ils texts originals en ils singuls idioms. Uschia po il medem cudesch vegnir duvrà per lectura ed instrucziun en tut las vals rumantschas. In cudesch "per scola e pievel" che ha mancà fin oz.

Gion Deplazes: FUNTAUNAS - Istorgia da la litteratura rumantscha per scola e pievel. Tom 1: Dals origins a la refurma. Chasa editura Lia rumantscha. Cuira. 125 paginas. fr. 15.-.

[Pagina rumantscha]